Bdew jieħdu aktar sura l-pjani tal-President Marie Louise Coliero Preca għall-edizzjoni ta’ din is-sena tal-Istrina. Waqt li għada ser jibdew l-attivitajiet tal-Istrina f’Għawdex, u waqt li tnediet il-kanzunetta uffiċjali tal-Istrina bis-sehem tal-aqwa vuċijiet tal-kantanti Maltin, il-President  ħabbret it-twaqqif ta’ fond għall-għaqdiet volontarji li ser jgħin proġetti soċjali b’parti mill-flus li ser jinġabru fl-Istrina. L-awqa talenti mużikali ngħaqdu bi skop wieħed b’appell għas-solidarjetà li sena wara sena tintwera fl-Istrina. Il-kanzunetta uffiċjali tal-Istrina ‘Int Min Int’ ħarġet hekk kif qed jirrankaw it-tħejjijiet għall-edizzjoni ta’ din is-sena tal-Istrina li ser isir l-għada tal-Milied minn Dar il-Mediterran għal Konferenzi fil-Belt. L-attivitajiet tal-Istrina ikomplu jirrankaw fi tmiem din il-ġimgħa wkoll fi programm f’Għawdex. F’dan l-isfond ta’ tħejjijiet, il-President Marie Louise Coliero Preca f’konferenza tal-aħbarijiet ħabbret it-twaqqif ta’ fond għall-għaqdiet volontarji li l-allokazzjoni finanzjarju għalih ser tkun determinata minn kemm ser jinġabru flus fl-Istrina. Il-President qalet li dan il-fond għandu tliet għanijiet fosthom li jgħin fit-tisħiħ tal-ġustizzja soċjali, li jwieżen lill-volontarjat fil-ħidma b’risq in-nies vulnerabbli u li jkattar il-koperazzjoni bejn l-għaqdiet volontarji. Qalet ukoll li l-fond se jappoġġja proġetti tal-għaqdiet volontarji fl-oqsma tat-trobbija, it-tfulija, l-edukazzjoni, ix-xogħol, is-saħħa, il-faqar, id-diżabilità, id-djalogu u l-ekoloġija. Il-pjan huwa li fit-30 ta’ Jannar, il-uffiċju tal-President ser ikun f’pożżjoni li jħabbar is-somma allokata għal dal-fond wara li tkun magħrufa s-somma li se tinġabar fl-Istrina. Wara ser jintlaqgħu l-applikazzjonijiet sabiex jintagħżlu l-għaqdiet li l-proġetti tagħhom se jibbenifikaw mil-fond.  Il-President spjegat li ser ikunu kkunsidrati għal għajnuna l-għaqdiet volontarji li huma reġistrati mal-Kummissarju tal-Volontarjat.